Só betaal jy vir ministers se luukshedeSenzo Mchunu. Foto:@OPSC_SA/Twitter Ministers gaan voortaan minder luukshede op die belastingbetaler se koste verkry, maar dis nou ook nie of dit broekskeur met hulle sal gaan nie. Senzo Mchunu, minister van staatsdiens en administrasie, het die nuwe reëlings vir voordele aan ministers vandag by die parlement bekend gemaak. Ampsmotors mag van nou af nie meer as R700 000 kos nie, BTW, onderhoudsplanne en bykomende veiligheidsaanpassings ingesluit. Ministers en hul eggenotes moet voortaan ekonomiese klas vlieg op binnelandse vlugte en op internasionale vlugte wat nie twee ure vliegtyd oorskry nie. Die staat sal voortaan geen koste dra vir enige opgradering van veiligheidsmaatreëls by ministers se private wonings nie. Die totale bedrag aan ministeriële selfoonkoste wat deur die staat betaal sal word, is R60 000 per jaar, insluitend alle verwante selfoonkoste en ampsoproepe. Die totale aantal aanstellings van kantoorsteunpersoneel word verminder van 13 na sewe vir ’n minister, van nege na vyf vir ’n adjunkminister, van 12 na sewe vir ’n provinsiale premier en van 12 na vyf vir ’n provinsiale LUR. Wat ampswonings betref sal die staat se bydraes beperk word tot R5 000 per ampswoning. Geen bydrae sal vir ministers se private wonings gemaak word nie. Geen skoonmaakmiddels, toebehore of chemiese middels sal vir ampswonings verskaf word nie, en huisbediendes moet uit eie sak deur ministers vergoed word. Eggenote van ministers kry voortaan net ses gratis binnelandse vlugte per jaar, mits dit is om die minister na amptelike geleenthede te vergesel. Bykomende binnelandse vliegkaartjies vir ministers word verminder van dertig na twintig per jaar. Staatsdepartemente sal voortaan nie meer fooitjies, boeke, tydskrifte of koerante vir ministers of hul gades dek nie. Die voortsetting van voordele vir ministers wat uittree, word verminder van drie maande na een maand. Ministers mag voortaan net een ampswoning (of in Pretoria of in Kaapstad) gratis bewoon. Vir die ander ampswoning moet die minister huur en belasting betaal. Mchunu het gesê soortgelyke besnoeiings word vir premiers, LUR’e en direkteurs-generaal beoog.